Папагалоподобни

Папагалоподобните (Psittaciformes) са разред включващ около 342 вида птици, най-често групирани в две семейства: Какадута (Cacatuidae) и Папагалови (Psittacidae). Те са дребни и средни по размери птици; много от видовете имат ярко и многоцветно оперение. Всички представители на разреда притежават характерните извити надолу човки, чиято горна половина е подвижно свързана с черепа. Пръстите на краката са групирани два напред и два назад, подобно на кълвачите.

Някои систематики поставят таксона Loriinae като трето семейство (вместо като част от Psittacidae) или струпват Cacatuidae и Psittacidae в едно голямо семейство. По-разпространеното виждане е, че Cacatuidae се отличават достатъчно—с подвижния си гребен, различна подредба на сънните артерии, жлъчен мехур, различни черепни кости и композиция на перата,—за да бъдат разглеждани като различно семейство.

Разпространение 
Разпространени са югоизточна Азия, Индия, западна Африка, Австралия, Южна Америка и Централна Америка. В някои по-южни части на Европа някои видове са се
климатизирали добре и са сравнително често срещани в диво състояние.

Класификация 
Познати са 342 вида птици от разред папагалоподобни. От тях папагалите са 321 вида, а какаду – 21.
303-те вида от семейство папагалови са разпределени в 7 подсемейства, разпространени в тропическите райони на планетата. Семейство какаду се счита за отделно от папагалите семейство птици, които са разпространени в Австралия, Нова Гвинея и много от островите на Малайския архипелаг.

Разред Папагалоподобни
 Надсемейство Cacatuoidea G.R. Gray, 1840
 Семейство Какадута (Cacatuidae) Gray, 1840
 Подсемейство Cacatuinae
 Подсемейство Черни какадута (Calyptorhynchinae)
 Подсемейство Nymphicinae
 Надсемейство Същински папагали (Psittacoidea) Rafinesque-Schmaltz, 1815
 Семейство Папагалови (Psittacidae) Illiger, 1811
 Подсемейство Неотропични папагали (Arinae) – 160 вида, срещащи се в Централна иЮжна Америка.
 Подсемейство Палеотропични папагали (Psittacinae) – 63 вида, разпространени в Африка, Южна и Югоизточна Азия.
 Семейство Psittaculidae
 Подсемейство Agapornithinae
 Подсемейство Лорита (Loriinae) – 54 вида, разпространени в Австралия, Малайския архипелаг и Океания.
 Подсемейство Платицерсини (Platycercinae) – 25 вида, срещащи се в Австралия, Малайски архипелаг и Океания.
 Подсемейство Psittacellinae
 Подсемейство Psittaculinae – включва триб Папагали-джуджета: 6 вида, типични само за Нова Гвинея.
 Семейство Psittrichasiidae
 Подсемейство Coracopseinae
 Подсемейство Гологлави папагали (Psittrichasinae)
 Надсемейство Новозеландски папагали (Strigopoidea) Bonaparte, 1849
 Семейство Несторови папагали (Nestoridae) Bonaparte, 1849 – 2 вида (Кеа и Кака) от Нова Зеландия.
 Семейство Strigopidae Bonaparte, 1849 – 1 вид (Какапо), обитаващ Нова Зеландия.

Начин на живот и хранене 
Предпочитат основно гористи местности, много от видовете имат добре развит социален инстинкт и живеят на ята или двойки. Много добре приспособени са към дървесния начин на живот, ловко се катерят между клоните и по стеблата на дърветата. По време на хранене използват успешно краката си за хващане и задържане на различни видове семена и плодове. Повечето са растителноядни и често специализирани в определен вид храна. С мощните си извити човки са способни да счупят черупките на много видове семена и плодове, които иначе са недостъпни за други видове животни.

Размножаване 
Моногамни птици, двойките често се задържат за цял живот. Гнездят в дупки и хралупи по дърветата. Малките се раждат голи и безпомощни, и най-често и двамата родители се грижат за тях.

Допълнителни сведения 
Папагалите са едни от най-предпочитаните за домашни любимци птици. Това се дължи на красивото им многоцветно оперение, на силно развитите им социални инстинкти, на способността им да имитират звуци и да заучават думи, и не на последно място е голямата им продължителност на живота, която при по-едрите видове е съизмерима с тази на човека.
Макар че се неимоверно любвеобилни, интересни и забавни, папагалите не бива да се отглеждат в стая, в която живеят малки деца. Някои видове може да разпространяват папагалската болест – пситакозата От 1650 г. Човек е унищожил най-малко 22 вида папагали, изчезнали завинаги от лицето на Земята.Заради яркото им пъстроцветно оперение и забавното поведение, много видове папагали са предпочитани като кафезни любимци 
Най-богатата в България колекция от папагали се съхранява в Националния природонаучен музей при БАН. Тя съдържа 58 вида и 34 рода от тропиците и субтропиците на всички континенти. Най-редки в нея са изчезналият каролински папагал (Conitropsis carolinensts) и сововият папагал (какапо) (Strigops habroptilus).

Източници

Външни препратки 
 Tinkerbell – a flighted CAG parrot in Taiwan and how to keep a flighted grey parrot at home